হরেন্দ্রনাথ চক্রবর্তী
হরেন্দ্রনাথ চক্রবর্তী বা হরেন্দ্রনাথ ভট্টাচার্য (ইংরেজি: Harendranath Chakrabarty) (১৯১৬ - ৫ জুন, ১৯৩৪) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন ব্যক্তিত্ব ও অগ্নিযুগের শহীদ বিপ্লবী। চট্টগ্রাম যুব বিপ্লবীদলের সদস্যরূপে বিভিন্ন দায়িত্বপূর্ণ কাজের সঙ্গে যুক্ত ছিলেন। মাস্টারদা সূর্য সেনের ফাঁসির আদেশ জানার পর প্রতিশোধ গ্রহণের জন্য পল্টন মাঠে ইংরেজদের ক্রিকেট খেলার সময় ৭ জানুয়ারি, ১৯৩৪ তারিখে তিনি ও অপর তিনজন যুবক বোমা ও রিভলভারের সাহায্যে কয়েকজনকে আহত করেন। ঘটনাস্থলে দুজন নিত্যরঞ্জন সেন ও হিমাংশুবিমল চক্রবর্তী নিহত হন এবং কৃষ্ণকুমার চৌধুরী ও তিনি গ্রেপ্তার হয়ে মেদিনীপুর কেন্দ্রীয় কারাগারে ফাঁসিতে মৃত্যুবরণ করেন।